Како изабрати будуће занимање?
 
Модерни речник све мање препознаје такозвана „конкретна“ занимања. Број новонасталих занимања се повећава, чему вероватно, осим напретка технологије доприносе и нова пословна уређења. У ери глобализације и корпоративног пословања многи термини преузети су из енглеског језика и често није сасвим јасно шта нечија пословна титула означава, односно коју врсту посла тај појединац обавља. Могуће је и без формалног образовања остварити финансијску добит и стећи одређену „популарност“, те се поставља питање како приближити школу тинејџерима и шта је оно што формално образовање нуди, а не може се заменити брзим успехом, славом и утицајем преко друштвених мрежа.

Неопходно је ставити акценат на развијање радозналости и жеље за сазнањем у различитим доменима и управо на тај начин представити и улогу школе. У поређењу са подстицањем знатижеље, креативности и самоспознаје, сваки конкретан циљ, било да се ради о одређеној оцени или броју прегледа на друштвеним мрежама, по мом мишљењу, мање је битан.  Стога ме радује кад приметим  да јер мултимодални приступ све заступљенији.

Оно што највише брине младе приликом одабира занимања јесте како изгледа одабрани посао.  Већину представа о  свом будућем занимању и свакодневној радној динамици млади имају на основу серија и филмова. Може се рећи да су у том погледу послови адвоката, детектива, лекара и психолога прилично популарни. Проблем пак настаје када млади схвате како заправо изгледа један радни дан и које су конкретне могућности запослења.  Још један од фактора изненађења јесте градиво које се учи на факултету.

Већина младих жели да буде факултетски образован, а да при томе не схвата да прави интелектуалац гаји радозналост и ширину знања, већ се слика факултета своди на некакав курс на коме треба да се науче корисне вештине за свакодневни рад. Сматрам да је овоме у многоме допринело смањење обима градива и тендеција да се учи из свезака и презентација и да се књига отвара само повремено и по потреби, бар код одређеног броја деце. Оно што ствара додатни притисак јесте идеја да ће се одабраним послом бавити до краја живота и да не смеју да направе грешку. Верујемо да је битно дозволити сваком младом човеку право на грешку, право да се предомисли и да кроз сазревање схвати шта га заправо интересује. Притисак долази и отуд што, адолесценти не желе да разочарају родитеље и труде се да испуне њихова очекивања било да се ради о престижу жељене професоре или материјалној добробити.  Чини ми се да растрзани између родитељиских жеља и страхова млади заборављају да треба да стекну увид у сопствени систем вредности како би могли правилно да одаберу професију. У наставку се налазе питања која би вам у овом процесу могла бити од помоћи.

Због чега бирам ову професију? Да ли ме та област заиста интересује, или је то бирам јер не знам шта бих друго?

Да ли овај посао за мене има смисла?

Да ли имам жељу да учим и сазнајем из одабране области?

Због чега је овај посао за мене пожељан?

Које особине сматрам да треба да поседује особа која се овим занимањем бави? Да ли су то особине које  вреднујем и желим да развијам код себе? Да ли су то особине које већ поседујем?

Где особа која заврши ове студије може да се запосли?

Како изгледа један радни дан такве особе?

Корисно је напоменути и то да већина факултета Београдског универзитета има дан отворених врата када старије колеге одговарају будућим колегама на сва питања која их интересују као и да је приступ већини предавања на факултетима Београдског унверзитета слободан. Осим тога сваки факултет на свом сајту има списак предмета и обавезне литературе, што олакашава увид у то како ће изгледати будуће студије.

